**A világválság hatása Magyarországon**

Tengler Johanna

Az 1929-es gazdasági világválság a New York-i tőzsde összeomlásával indult és komoly következményekkel járt: a mezőgazdasági termékek árának csökkenése súlyos csapást mért Magyarország nemzetgazdaságára és a környező agrárexportőr országokra. A helyzetet súlyosbították a protekcionista intézkedések, melyek a korábbi értékesítési lehetőségek korlátozódásához, megszűnéséhez vezettek. Az ipari termékek ára jelentősen meghaladta a mezőgazdasági cikkek árát: az agrárolló egyre szélesebbre nyílt.

    A válság először a mezőgazdaságban nyilvánult meg. A termények árának jelentős esése, az export leállása, a megtermelt készletek felhalmozódása mind hozzájárult a válság kibontakozásához, ami később az iparra is kiterjedt: leginkább a trianoni béke sújtotta ágazatokat érintette. Míg a textilipar fejlődött is, az élelmiszer- és a mezőgazdasági gépipar termelése visszaesett. A válság a pénzügyben is megjelent, a bankok közel kerültek a csődhöz, a hitelfelvétel lehetőségei csökkentek. A károsult parasztságot támogatta az újjáalakult Független Kisgazdapárt, megalakulása kötődött a mezőgazdaság válságához. Céljaik közé tartozott a földreform, az általános választójog és a titkos szavazás bevezetése is.

A válság további, politikai életben megnyilvánuló következménye a szélsőségek előretörése, így a szélsőjobboldali antiszemitizmus, például a Turul Szövetség, ami több, a zsidó vallású magyarokat sértő határozatot hozott. A válság okozta munkanélküliségen és egyéb problémákon felháborodott tömeget a szociáldemokrata párt 1930. szeptember 1-jén tömegtüntetésbe szervezte, amihez a kommunista párt is csatlakozott, erőszakra buzdítva a munkásokat; szélsőbaloldali megmozdulásra is sor került. Ez sértette a Bethlen-Peyer-paktumot, a rendőrség erőszakkal vetett véget a tüntetésnek, melyről a Népszava a munkásokkal szimpatizálva írt.

Bethlen István miniszterelnök nem tudta megoldani a válságot, 1931-es lemondását követően Károlyi Gyula alakított kormányt, aki spórolással igyekezett véget vetni a problémáknak, ám nem járt nagyobb sikerrel. A válság megoldásában később Gömbös Gyulának (1932-1936) volt nagy szerepe, aki kereskedelmi szerződésekkel biztosított osztrák, német és olasz piacot a magyar termékeknek, és habár az 1932-es Nemzeti Munkatervének nagy részét nem valósította meg, miniszterelnöksége fontos időszak volt Magyarország történelmében.